Vrou steek driejarige glo 99 keer met ‘n mesArgieffoto ŉ Vroulike familielid van ŉ driejarige dogtertjie is in hegtenis geneem nadat die kind dood aangetref is met 99 steekwonde, het die polisie in die Vrystaat Dinsdag gesê. “Die 23-jarige vrou is Maandag in hegtenis geneem,” het Molebogeng Lechesa, woordvoerder van die polisie, gesê. ŉ Ma het Vrydag haar twee dogters, onderskeidelik drie en 13 jaar oud, by ŉ familielid gelaat toe sy gaan werk het. Toe sy terugkom, het die oudste dogter gesê die familielid en die driejarige, Karabo Nale, is winkels toe om lekkergoed te gaan koop en het nog nie teruggekeer nie. Karabo se ma is na verskeie huise om die twee te soek, maar kon hulle nie opspoor nie. Sy het haar dogter as vermis aangemeld by die polisie. ŉ Veewagter het haar liggaam Sondag in ŉ oop stuk veld aangetref. “Daar was ŉ pakkie Niknaks-skyfies en lekkergoed langs haar liggaam. Haar gesig was met ŉ trui bedek,” het Lechesa gesê. Die polisie in Odendaalsrus het die familielid Maandag in hegtenis geneem nadat hulle ŉ wenk ontvang het oor waar sy haarself bevind. “Die polisie het ŉ oopknipmes met bloed daarop gevind en haar klere was ook met bloed bevlek,” het sy bygevoeg. “ŉ Nadoodse ondersoek het Dinsdag bevestig die kind is 99 keer met die mes gesteek.” Die motief vir die moord is nie bekend nie. Die vrou sal na verwagting Woesndag in die landdroshof in Odendaalsrus verskyn op aanklag van moord. -SAPA